রোজভ্যালি-কাণ্ডে শহর জুড়ে তল্লাশি অভিযানে নামল কেন্দ্রীয় তদন্তকারী সংস্থা ‘এনফোর্সমেন্ট ডিরেক্টরেট’ (ইডি)। বুধবার রোজভ্যালির তিনটি সোনার দোকানে তল্লাশি করেন তদন্তকারীরা।
ট্র্যাঙ্গুলার পার্ক, বাগুইআটি এবং হাওড়ায় তিনটি সোনার দোকান এদিন সকালে হানা দেয় ইডি। ইডি সূত্রের খবর, ২৫ জনের একটি দল ভাগাভাগি হয়ে তিনটি দোকানে গিয়ে তল্লাশি চালায়। তদন্তকারীরা ওই দোকানগুলির দায়িত্বে থাকা কর্মীদের জিজ্ঞাসাবাদ করার পাশাপাশি, বেশ কিছু তথ্যও সংগ্রহ করেন। প্রতিটি দোকান বন্ধ করেই তল্লাশি করেন ইডি’র আধিকারিকেরা। তল্লাশি অভিযান শেষের পরেও ওই সোনার দোকানগুলি এদিন বন্ধ ছিল। তবে সেগুলি সিল করা হবে কি না, তা এখনও সিদ্ধান্ত হয়নি।
কিন্তু হঠাৎ কেন হানা? 
ইডি সূত্রের খবর, ওই সোনার দোকানগুলিতে অনেকদিন আগেই তল্লাশি চালানোর পরিকল্পনা নেওয়া হয়েছিল। কিন্তু আইনি জট থাকায়, তা সম্ভব হয়নি। তদন্তকারীদের অনুমান, রোজভ্যালির মোটা অঙ্কের টাকা সোনার ব্যবসায়ে ব্যবহার করা হয়েছিল। সেই টাকার পরিমাণ কত, সোনার দোকানগুলিতে বর্তমানে কত টাকার সম্পত্তি রয়েছে, সেই সব তথ্য সংগ্রহের জন্যই এই পদক্ষেপ। 
ইডি’র একটি সূত্র জানাচ্ছে, দোকানগুলি থেকে আরও কিছু তথ্য চাওয়া হয়েছে। প্রতি মাসে কত টাকার লেনদেন হয়, সে হিসাবও চাওয়া হয়েছে। ইডি’র এক আধিকারিক বলেন, ‘‘ওই সংস্থার কত সম্পত্তি রয়েছে, সেই তথ্য জোগাড় করার কাজ চলছে।’’ 
সূত্রের খবর, রোজভ্যালির প্রায় ২২ লক্ষ আমানতকারী রয়েছেন। প্রসঙ্গত, গত অগস্ট মাসে শহরে রোজভ্যালির একটি হোটেলে ভাঙচুর চালানো হয়েছিল।